# L'Art de la Guerra

L'Art de la Guerra o Els tretze capítols (xinès:孫子兵法, pinyin: Sūnzĭ Bīngfǎ, literalment: "Estratègia militar del Mestre Sun") és un antic llibre xinès que tracta sobre tàctiques i estratègies militars. Es presumeix que va ser escrit cap a l'any 500 abans de la nostra era, representant així el tractat militar més antic que es coneix. És l'obra del pensador xinès Sunzi (544 aC - 496 aC). Va ser i segueix sent estudiat per tots aquells estrategues militars que han dirigit exèrcits i encara és freqüentment usat en l'actualitat degut al fet que els seus ensenyaments poden ser aplicats en moltes altres àrees més enllà del conflictes armats.

## Citacions
### Capítol 1. Els càlculs preliminars

* La guerra és un assumpte de gran importància per a l'Estat. És el camp on es decideixen la vida o la mort; és el camí que porta a la salvació o a la perdició.
* Per a fer la guerra s'ha de seguir el camí de l'engany. Per això, quan sigueu capaços fingiu incapacitat; quan sigueu actius fingiu inactivitat.

### Capítol 2. La conducció de la guerra

* Si la campanya es perllonga, els recursos de l'estat no seran suficients.
* Mai una guerra llarga no ha beneficiat un estat.
* El general savi s'aprovisiona en territori enemic, ja que una mesura de provisions de l'enemic equival a una vintena de mesures pròpies.
* Allò que motiva els homes a matar l'enemic és la fúria; allò que els estimula a prendre un botí és la recompensa.
* Allò que és primordial en la conducció de la guerra és la victòria ràpida, no una campanya perllongada.
* El general que entén la naturalesa de la guerra és l'àrbitre del destí del poble, l'amo de la seguretat de l'estat.

### Capítol 3. La planificació de les ofensives

* Conservar un país intacte és millor que destruir-lo.
* Aconseguir cent victòries en cent batalles no és l'ideal suprem. L'ideal suprem és vèncer l'enemic sense batalla.
* L'expert en la conducció de la guerra derrota l'exèrcit enemic sense lliurar batalla.
* El general és el pilar de l'estat. Si el pilar és ferm l'estat serà fort; si el pilar té esquerdes l'estat serà feble.
* Un exèrcit en estat de confusió regala la victòria al seu adversari.
* Conegueu l'enemic i conegueu-vos a vosaltres mateixos, i en cent batalles no correreu cap perill.

### Capítol 4. Disposició de les forces

* Ser invencible depèn d'un mateix. Que l'enemic sigui vulnerable depèn d'ell mateix.
* És possible saber com assolir la victòria i no assolir-la
* La invencibilitat resideix en la defensa; la possibilitat de victòria en l'atac.
* Ser capaç de preveure una victòria que qualsevol podria predir no és la màxima excel·lència.
* No equivocar-se mai és allò que garanteix la victòria, perquè vol dir vèncer un enemic que ja està vençut.
* L'expert en la conducció de la guerra conrea el dao i manté les lleis.

### Capítol 5. La potència

* Comandar molts soldats o pocs soldats és qüestió d'ordenació i d'ensenyes.
* S'entra en batalla amb maniobres ortodoxes, però s'obté la victòria amb maniobres inesperades.
* La potència és com l'ímpetu de les aigües desbordades que arrosseguen roques.
* El desordre neix de la disciplina, la covardia neix del valor, la feblesa neix de la força.
* El guerrer expert provoca el moviment de l'enemic presentant una disposició de forces a la qual aquell ha de respondre i atraient-lo amb un esquer que no pot refusar.
* El guerrer expert confia en la potencia i no exigeix responsabilitats als seus homes.

### Capítol 6. El buit i el massís

* El guerrer expert governa l'enemic i no deixa que l'enemic el governi.
* Si voleu estar segur de l'èxit del vostre atac, ataqueu els llocs que l'enemic no defensarà. Si voleu estar segurs de la vostra defensa, defenseu els llocs que l'enemic no atacarà.
* Davant d'un expert en l'atac, l'enemic no sap com defensar-se; davant d'un expert en la defensa, l'enemic no sap com atacar.
* L'enemic ha d'ignorar el lloc on vol presentar batalla, si no ho sap, haurà de preparar la seva defensa en molts llocs.
* Si us trobeu en una posició d'inferioritat, prepareu-vos per a la defensa; si teniu una posició de superioritat, obligueu l'enemic a preparar la seva defensa.
* Valoreu les possibilitats de victòria i de derrota respectives.
* La millor disposició de les forces és aquella que no es pot veure; així els espies no la podran descobrir i els experts no podran preparar la seva estratègia.

### Capítol 7. Les maniobres

* Un exèrcit sense equipaments pesant, farratge, provisions ni pertrets està perdut.
* Si ignoreu les intencions dels sobirans veïns no podreu establir les vostres aliances.
* En la guerra, serviu-vos de l'engany i no us mogueu si no teniu un avantatge segur. Modifiqueu les circumstàncies dividint i concentrant les vostres forces.
* Quan saquegeu un territori repartiu el botí; quan conqueriu una terra, repartiu els beneficis.
* És possible desanimar un exèrcit i privar el seu comandament de la seva presència d'ànim.
* L'expert en la conducció de la guerra evita l'enemic quan els seus ànims són impetuosos i l'ataca quan són indolents o defallits.

### Capítol 8. Les nou variables

* No acampeu en un terreny advers.
* Uniu-vos amb els vostres aliats en un terreny ben comunicat.
* Recorreu a l'astúcia en un terreny encerclat.
* El general savi, en les seves deliberacions, ha de considerar l'amalgama d'avantatges i desavantatges.
* En la conducció de la guerra no s'ha de confiar que l'enemic no es presentarà, sinó que nosaltres hem d'estar preparats per a rebre'l; no s'ha de confiar que l'enemic no atacarà, sinó que nosaltres hem de tenir una posició inexpugnable.
* Hi ha cinc trets perillosos en el caràcter d'un general: si desafia la mort, pot perdre la vida; si estima massa la vida, pot ser capturat; si és colèric, pot ser provocat; si té un sentit de l'honor massa acusat, serà sensible a la calúmnia; si es preocupa massa pel benestar del seus homes, pot ser frenat per la por de les baixes.

## Referències

* 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 Sunzi, 2010.

## Bibliografia

* Sunzi. L'Art de la guerra. Barcelona: Proa, 2000 (Clàssics orientals ; 1). ISBN 8482568418.